kaerle etc doen te wetene allen luden tegenwoirdich ende
toecommende dat wy ontfangen hebben die oitmoedige supplicatie van
nicolas de mohimon geboren in onsen lande ende graefscape van namen
inhoudende hoe dat hy suppliant opten zesten dach van februario anno xvc
xxxvy doentertyt wonende ende residerende in onsen stadt van lovenen heeft
sitten drincken in een wyntaverne geheeten spaengien met hans
van aken ende eenige andere daermede oick was zekere vrouwe persoen
oft vrouw concubine des voirs. hans van aken ende tegen den avont
tusschen dlicht ende donckere zoe zyn de voers. hans ende hy suppliant
uuyter voers. taverne gegaen latende aldaer de voers. vrouwepersoen
der welcker de voers. hans beval van daer nyet te gane noch te
scheydene ende hem aldaer te verwachtene maer desen nyethegestaende
is de voirs. vrouwe persoen den voirs. hans van achter gevolght
ende comende opte groote merct binnen onsen voirs. stadt van loevenen
ende de voirs. hans siende de voers. vrouwe persoen volghen heeft
de selve vrouwe persoen metten platte van zynen messe op huere
lyff geslagen zoe dat ter zaken van dien aldaer groot rumeur
gemaect wordde ende met dien zoe is aldaer comme gaende ende
lydende zyns weechs wylen heere chrispiaen priestere ende canonick
van sinte peeters tot loevenen diewelcke hem wilde onderwinden
ende den voirs. hans van aken berespen ende berspreken van ende dat hy de
vrouwe peroen inder manieren voers. sloech soe dat tusschen den
voirs. hans ende heere chrispiaen zekere woirden geresen ter causen
vanden welcken de voirs. hans trock zyn lanck mess maniere
makende den voirs. heere chrispiaen daermede te willen slaen dwelck
ziende de zelve heere chrispiaen nam des suppliants mantel oft cappe
van zynen schouweren deselve windende om zynen arm om hem
daermede te beschudden ende preserveren vanden slagen des voirs.
hans van aken vliedende ende loopende alsoe deselve heere
chrispiaen metten mantel oft cappe des voirs. suppliants int huys van eenen
geheeten lambrecht van huldegaerden daeromtrent woenende
om hem aldaer te salveren aldaer de zelve hans hem is
nageloopen ende de voirs. suppliant gevolgt om zynen mantel werhom
te hebbene nyet hebbende de suppliant eenich mess oft wapen
noch yet scherps over hem welcke heere chrispiaen aldaer in
huys gesloten ende gesalveert zynde heeft de voers. hans op de duere
ende veynster vanden selven huyse gevuyst geclopt ende gestoken
ende de voirs. suppliant heeft oic opte duere geclopt oft gestooken seggende
datmen hem zynen mantel wederom geven soude ende de
huysvrouwe vanden voirs. lambrecht tselve hoirende zyn uuytgecomen
aldaer onder dandere oic was wylen andries mess dwelck
ziende de voirs. hans ende dat de voirs. gebueren hem op wilden
heeft onder dezelve gebueren met zynen messe geslagen ende daermede
den voirs andries eenen slach oft quetsure op zyn hooft gegeven van
welcke quetsure deselven andries wezende een schamel arbeyter
dienen doen tertyt tot lovenen int gasthuys droech is binnen acht
oft thien dagen daerna deser werelt overleden ende hoe wel
de voirs. suppliant als voers. is vanden voers. feyte egeenssins culpabel
en is noch daermede hantdadich oft strytvaer en is geweest
noch eenige occasie daertoe gegeven maer zonder eenige
wapene oft mes over hem te hebbene alleenlyck is gevolgt
om zyn voirs. cappe oft mantel wederom te hebbene hebbende
oic de suppliant voere zoe vele alst hem aengaet der partien
geinteresseerde daeraff behoirlyck satisfactie gedaen nyettemin
want hy suppliant is geweest vanden geselscape des voirs. hans
ende daerby ende tegenwoerdich geweest daer tvoers. feyt gebuerde
zoe heeft hy suppliant achterlatende den voirs. zynen mantel oft
cappe ende beduchtende rigeur van justicien hem geabsenteert
uuyt onse voers. stad van lovenen ende lande van brabant ende andere onse
landen aldaer hy nyet en zoude wederkeeren hanteren
noch converseren ten waere dat onse gracie ende genade hem hierop
wordde geextendeert ende verleent ons dairom
oitmoedelyck biddende soe eest dat wy desen aengesien geneycht
wezende ter beden des voirs. nicolas suppliants ende willende hem in
dit stuck prefereren gracie ende misericordie voer strangheyt
ende rigeur van justicien hebben den selven suppliant inden gevalle
als boven quytgeschonden geremitteert ende vergeven schelden quyte
remitteren ende vergeven uuyt zunderlinger gracien by desen onsen brieve
alle tgene des de voirs. suppliant ter causen voers. ende des daeraff dependeert
tegens ons ende justicie mesdaen ende mesbruyct mach hebben
mitsgaders alle offfensie ende bruecke corporele ende criminele
daerinne hy ter causen van dyen eenichssins gevallen soude mogen
zyn ende hebben hem daeraff wedergestelt ende gerestitueert stellen
weder ende restitueren tot zynen goeden name fame ende geruchte
in onsen voirs. lande van brabant ende allen anderen onsen landen
ende heerlicheyden ende tot zynen onverbeurden goeden indien hy eenige
onder ons heeft gelyck ende in alder manieren soe hy was voerde
toecompste vanden voirs. feyte imponerende hierop een eeuwich
geswych onsen procureur general in brabant onsen meyere van loven
ende allen anderen onsen justicieren ende officieren wie zy zyn
satisfactie ende beternisse ierst ende voeral gedaen der partien
geinteresseerden indien die noch nyet gedaen en zy ende eenige daertoe
staet civilyck alleenlyck behoudelyck dat de voirs. suppliant
#
gehouden zal zyn ter causen voirs. tonsen behoeve te betalene
amende civile naer gelegentheyt vanden zaken ende faculteyt van
zynen goeden ende oick te betalene de costen van justicien hieromme
alreede gedaen ende te doene allet ter taxatien ende moderatien van
onse lieve ende getrouwe de cancellier ende luden van onsen raede
in brabant die wy daeromme ende bevelen denselven onsen
cancellier ende raedsluden dat voere hen geroepen degene die dairom
behoiren geroepen te zyne zy procederen wel ende duechdelyck
ter verificatie ende interinement van desen ende totter taxatie van
ende moderatie vanden voers. amende ende costen alzoe zy sullen
bevinden behoirende welck interinement de voers. suppliant gehouden
zal zyn te versueckene ende hem in persoen te presenteren in onsen
voers. raede binnen eenen jaere naestcomende opte pene van te
pene van te verbueren deffect van desen ende dat gedaen ende
dezelve civile boete ende costen van justicien getaxeert ende betaelt
zynde in handen vanden ghenen dien dat behoiren zal zy onse
voers. procureur generael in brabant onse meyer van loven ende alle
andere onse rechteren justicieren officieren ende ondersaten
iegewoirdige ende toecomende dyen dat aengaen zal mogen huere
stedehouderen ende een yegelyck van hen besundere zoe hem
toebehoiren zal doen laten ende gedogen den voers. suppliant
van desen tegwoirdiger gracien remissien ende pardoene ende van
#sy hieraf af verantwort
byden ontfangeer vanden exploiten
alle den inhouden van desen inder vuegen ende manieren voer verhaelt
rustelyck vredelyck volcomelyck ende eeuwelyck genyeten ende gebruycken
zonder hem te doene oft te laten geschieden nu noch in toecomende
tyden eenich hinder letssel oft moeyenisse aen lyve noch aen goeden
ter contrarien maer indien zyn lyf oft eenige van zynen
goeden daerom gearresteert becommert oft belet waren dat zy
die zetten ende stellen ter stont ende zonder vertreck tot geheelder
ende volcomender delivrancie want ons alzoe gelieft ende
ten eynde dat dit vast ende gestadich blyve tot eeuwigen dagen
zoe hebben wy onsen zegel hieraen doen hangen behoudelyck in
anderen dingen onsen recht ende eenen jegelyck anderen dessyns gegeven
in onsen stadt van bruessel inde maent van octobri int jaere
onssen heeren duysent vyfhondert ende vertich van onsen keyserrycke
txxie ende van onsen rycke van castillien ende anderen txxve
aldus gescreven opte plycke byden keyser in zynen raede
ende geteekent boudewyns visa recepta
gecollacioneert ende bevonden accorderende
metten oirginaelen brieven by my
jacuwez